CELEX: 62021CN0481
Language: mt
Date: 2021-08-04 00:00:00
Title: Kawża C-481/21: Talba għal deċiżjoni preliminari mressqa mill-Verwaltungsgericht Wiesbaden (il-Ġermanja) fl-4 ta’ Awwissu 2021 – TX vs Ir-Repubblika Federali tal-Ġermanja

18.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 422/8
            
         
      Talba għal deċiżjoni preliminari mressqa mill-Verwaltungsgericht Wiesbaden (il-Ġermanja) fl-4 ta’ Awwissu 2021 – TX vs Ir-Repubblika Federali tal-Ġermanja
      (Kawża C-481/21)
      (2021/C 422/11)
      Lingwa tal-kawża: il-Ġermaniż
      
         Qorti tar-rinviju
      
      Verwaltungsgericht Wiesbaden
      
         Partijiet fil-kawża prinċipali
      
      
         Rikorrent: TX
      
         Konvenut: Ir-Repubblika Federali tal-Ġermanja, irrappreżentata mill-Uffiċċju Federali tal-Pulizija Kriminali
      
         Domandi preliminari
      
      
                  1)
               
               
                  L-Artikolu 15(3) u (1) flimkien mal-Artikolu 14 tad-Direttiva (UE) 2016/680 tal-Parlament Ewropew u tal-Kunsill tas-27 ta’ April 2016 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-awtoritajiet kompetenti għall-finijiet tal-prevenzjoni, l-investigazzjoni, is-sejbien jew il-prosekuzzjoni ta’ reati kriminali jew l-eżekuzzjoni ta’ pieni kriminali, u dwar il-moviment liberu ta’ tali data, u li tħassar id-Deċiżjoni Qafas tal-Kunsill 2008/977/ĠAI (1) ikkunsidrati fid-dawl tal-Artikolu 54 ta’ din id-direttiva, għandhom jiġu interpretati fis-sens li jippermettu leġiżlazzjoni nazzjonali,
                  
                              a)
                           
                           
                              skont liema, fil-każ ta’ responsabbiltà konġunta għall-ipproċessar ta’ data, l-entità li tkun effettivament responsabbli għad-data maħżuna ma jkollhiex għalfejn tissemma’, u
                           
                        
                              b)
                           
                           
                              li tippermetti wkoll li l-aċċess jiġi miċħud mingħajr ma jingħataw raġunijiet sostantivi lil qorti?
                           
                        
            
                  2)
               
               
                  Jekk id-domandi 1(a) u 1(b) jingħataw risposta fl-affermattiv, l-Artikolu 15(3) u (1) tad-Direttiva 2016/680 ikun konformi mad-dritt għal rimedju effettiv skont l-Artikolu 47 tal-Karta tad-Drittijiet Fundamentali tal-Unjoni Ewropea (2) minkejja li jkun impossibbli għall-qorti:
                  
                              a)
                           
                           
                              li tinkludi fil-proċedura, skont ir-regoli proċedurali nazzjonali, fi proċedura amministrattiva maqsuma f’diversi stadji, lill-awtorità l-oħra li hija involuta u li hija effettivament responsabbli u li għandha tagħti l-kunsens tagħha għall-għoti ta’ aċċess għad-data u
                           
                        
                              b)
                           
                           
                              tivverifika sostantivament jekk il-kundizzjonijiet għar-rifjut ta’ aċċess għad-data jkunux issodisfatti u jkunux ġew applikati korrettament mill-awtorità li tirrifjuta l-aċċess?
                           
                        
            
                  3)
               
               
                  Ir-rifjut ta’ aċċess għad-data u b’hekk għal rimedju effettiv skont l-Artikolu 47 tal-karta jinterferixxi illegalment mal-libertà professjonali skont l-Artikolu 15 tal-Karta fil-każ fejn l-informazzjoni maħżuna tintuża sabiex persuna li hija s-suġġett tad-data tiġi eskluża mill-attività mixtieqa abbażi ta’ allegat riskju għas-sigurtà?
               
            
         (1)  ĠU L 119, 4.5.2016, p. 89, rettifika fil-ĠU L 127, 23.5.2018, p. 6.
      
         (2)  ĠU 2012, C 326, p. 391.